ศาลสั่งจำคุก 2 ปี “คุณหญิงเป็ด-คัมภีร์” จัดสัมมนาเท็จ
ศาลอาญา พิพากษาจำคุก 2 ปี คุณหญิงจารุวรรณ เมณฑกา (คุณหญิงเป็ด) อดีตผู้ว่าการตรวจเงินแผ่นดิน และนายคัมภีร์ สมใจ ผู้อำนวยการสำนักบริหารงานและทรัพยากรบุคคล ในฐานผิด ม.157 และ ม.83 กรณีจัดสัมมนาเท็จ แต่เห็นว่าเป็นข้าราชการชั้นผู้ใหญ่ อนุญาตปล่อยตัวชั่วคราว พร้อมวางหลักทรัพย์ประกันตัวคนละ 2 แสน
30 พ.ย. 2558

ผู้สื่อข่าวรายงานว่า ศาลอาญานัดอ่านคำพิพากาคดีที่อัยการสูงสุดเป็นโจทก์ยื่นฟ้อง คุณหญิงจารุวรรณ เมณฑกา อดีตผู้ว่าการตรวจเงินแผ่นดิน และนายคัมภีร์ สมใจ ผู้อำนวยการสำนักบริหารงานและทรัพยากรบุคคล กรณีเบิกงบจัดสัมมนา ที่จังหวัดน่าน แต่ไม่ได้มีการจัดสัมมนาจริง
สำหรับคดีนี้อัยการส่งฟ้องเมื่อวันที่ 4 กันยายน 2558 ตามที่คณะกรรมการป้องกันและปราบปรามการทุจริตแห่งชาติ หรือ ป.ป.ช. ชี้มูลความผิดคุณหญิงจารุวรรณ และนายคัมภีร์ ปฏิบัติหน้าที่มิชอบ ในความผิดฐานละเว้นปฏิบัติหน้าที่หรือปฏิบัติหน้าที่โดยมิชอบ ตามประมวลกฎหมายอาญา มาตรา 157 และ 83 กรณีการจัดสัมมนา ที่จังหวัดน่าน เมื่อวันที่ 31 ตุลาคม ปี 2546 โดยคณะทำงานร่วมได้มีหนังสือแจ้งให้คณะกรรมการ ป.ป.ช.นำตัวผู้ถูกกล่าวหาไปยื่นฟ้องต่อศาลอาญา
โดยกล่าวหาว่า เมื่อครั้งคุณหญิงจารุวรรณ ผู้ถูกกล่าวหาที่ 1 ครั้งดำรงตำแหน่ง ผู้ว่าการตรวจเงินแผ่นดิน ได้ร่วมกับพวก จัดให้มีการสัมมนาขึ้นที่จังหวัดน่านทั้งๆ ที่ไม่ได้มีการสัมมนากันจริง แต่เพื่อให้บุคคลที่มีรายชื่อเข้ารับการสัมมนาไปร่วมงานถวายผ้าพระกฐินพระราชทาน จึงสามารถเบิกค่าเดินทาง ค่าที่พัก และค่าใช้จ่ายต่างๆ ได้
ทั้งนี้ ศาลพิเคราะห์แล้วเห็นว่าจากหลักฐานทั้งหมดของคณะกรรมการไต่สวน สามารถนำมาหักล้างกับคำให้การของจำเลยทั้ง 2 ได้ โดยการจัดสัมมนาในหัวข้อ “สตง.ในความคิดวุฒิสภา” ไม่บรรลุวัตถุประสงค์ในการจัดสัมมนา และหัวข้อที่ใช้บรรยายไม่ใช่การสัมมนา ส่งผลให้เกิดความเสียหายเป็นเงิน 294,440 บาท และถือเป็นการจัดสัมมนาเท็จ เพียงเพื่อหาคนไปร่วมงานกฐินพระราชทานซึ่งตรงกับวันสัมมนาเท่านั้น ซึ่งจำเลยทั้ง 2 ถือเป็นเจ้าพนักงานของรัฐจึงมีความผิดตามประมวลกฎหมายอาญามาตรา 157 และ 83 พิพากษาจำคุก 2 ปี แต่ศาลเห็นว่า จำเลยทั้ง 2 เป็นข้าราชการชั้นผู้ใหญ่จึงอนุญาตให้ทนายทำเรื่องขอปล่อยชั่วคราวได้ โดยยื่นหลักทรัพย์คนละ2แสนบาทประกันตัวไป
 
ภาพประกอบ : http://www.matichon.co.th/